Europarlamentarul Eugen Tomac, liderul PMP, a transmis miercuri că, oficial, România nu va intra nici anul acesta în Schengen. Subiectul va fi dezbătut în Consiliul JAI din decembrie, dar nu va fi supus votului.
"Este oficial, România nu intră în Schengen în acest an.
Pe 5 decembrie se va discuta doar despre accesul nostru în Schengen, dar nu se va vota.
Sunt profund revoltat să văd cum această putere ratează în fiecare zi acest obiectiv de grad zero pentru România.
Altele sunt prioritățile lor, vizite prin Africa, Dubai și măriri de taxe și impozite.
Locul nostru este în UE, dar aici trebuie să muncești pentru fiecare obiectiv și să fii credibil atunci când ceri sau să joci dur atunci când ești umilit.
Nehammer ne umilește din nou într-un mod absolut scandalos!", a transmis Eugen Tomac, pe Facebook.
El și-a exprimat revolta pe acest subiect și marți, într-o intervenție pe B1 TV. Tomac a susținut că suntem în această situație din cauza decidenților noștri, care nu sunt capabili să pună la punct o strategie și s-o aplice.
"Sunt extrem de furios, extrem de dezamăgit, pentru faptul că instituții întregi ale statului care trebuie să se concentreze pe această țintă majoră pentru România stau pur și simplu spectatori și nu iau nicio decizie, nu iau nicio măsură. Nu s-a întâmplat nimic semnificativ în afară de declarații lacrimogene prin care spuneau că vor da în judecată Austria, că pentru ei va fi principalul obiectiv.
Acum România pare acum o țară fără direcție pentru că decidenții noștri sunt depășiți de situație și au abandonat această luptă", a declarat Eugen Tomac, pentru B1 TV.